FI Euroopan unionin virallinen lehti L 93/28

KOMISSION ASETUS (EU) N:o 318/2014,

annettu 27 päivänä maaliskuuta 2014,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse fenarimolin, metaflumitsonin ja teflubentsuronin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) Fenarimolin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Metaflumitsonin ja teflubentsuronin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Metaflumitsoni-tehoainetta sisältävän kasvinsuojeluaineen käyttöä syötäväkuorisiin Cucurbitaceae-heimon kasveihin, meloneihin, vesimeloneihin, parsakaaliin, kukkakaaliin, kiinankaaliin, lehtisalaattiin ja muihin salaattikasveihin, yrtteihin, tarhapapuihin (silpimättömät), herneisiin (silpimättömät), latva-artisokkaan ja puuvillansiemeniin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Teflubentsuronin osalta tällainen hakemus tehtiin sen käytöstä Solanaceae-heimon kasveihin ja (syötäväkuorisiin) Cucurbitaceae-heimon kasveihin.

(4) Asetuksen (EY) N:o 396/2005 6 artiklan 2 ja 4 kohdan mukaisesti esitettiin hakemus fenarimolin käytöstä omenoihin, kirsikoihin, persikoihin, viinirypäleisiin, mansikoihin, banaaneihin, tomaatteihin, kurkkuihin, meloneihin, kurpitsoihin ja vesimeloneihin. Hakija väittää, että fenarimolin sallittu käyttö mainittuihin viljelykasveihin useissa kolmansissa maissa johtaa siihen, että jäämämäärät ylittävät asetuksessa (EY) N:o 396/2005 vahvistetut enimmäismäärät, ja että jäämien enimmäismäärien on oltava korkeammat, jotta vältetään näiden viljelykasvien tuontia koskevat kaupan esteet.

(5) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(6) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja soveltuvissa tapauksissa eläimille aiheutuvia riskejä ja antoi perustellut lausunnot (2) ehdotetuista jäämien enimmäismääristä. Se toimitti lausunnot komissiolle ja jäsenvaltioille sekä julkisti ne.

(7) Elintarviketurvallisuusviranomainen totesi perustelluissa lausunnoissaan, että tiedot eivät ole riittävät jäämien uusien enimmäismäärien vahvistamiseksi siltä osin kuin on kyse fenarimolin käytöstä persikoihin, viinirypäleisiin, mansikoihin, banaaneihin, tomaatteihin ja vesimeloneihin sekä metaflumitsonin käytöstä meloneihin, vesimeloneihin, yrtteihin ja salaattikasveihin (lehtisalaattia lukuun ottamatta). Siltä osin kuin on kyse metaflumitsonin käytöstä siloendiiveihin, elintarviketurvallisuusviranomainen ei suosittele ehdotettujen jäämien enimmäismäärien vahvistamista, sillä kuluttajiin kohdistuvaa riskiä ei voida sulkea pois. Sen vuoksi nykyiset jäämien enimmäismäärät olisi jätettävä ennalleen.

(8) Elintarviketurvallisuusviranomainen suosittelee, että metaflumitsonin käytölle parsakaaliin ja lehtisalaattiin asetetaan hakijan ehdottamia enimmäismääriä matalammat jäämien enimmäismäärät.

(9) Elintarviketurvallisuusviranomainen totesi teflubentsuronin käytöstä Solanaceae-heimon kasveihin ja (syötäväkuorisiin) Cucurbitaceae-heimon kasveihin, että kuluttajien jatkuvaan altistumiseen liittyy huolenaiheita. Kokonaisaltistumisen kannalta tärkein tekijä on kuitenkin omena. Elintarviketurvallisuusviranomainen suosittelee omenoille vahvistetun jäämien enimmäismäärän laskemista ja edellä mainituille viljelykasveille vahvistettujen jäämien enimmäismäärien nostamista. Koska tällainen jäämien enimmäismäärä vahvistettiin tuontia varten Brasiliassa sallitun käytön perusteella, hakijaan otettiin yhteyttä kaupan esteiden välttämiseksi. Hakija ehdotti, että tässä tapauksessa jäämien enimmäismääräksi vahvistettaisiin 0,5 mg/kg, joka on riittävä Brasiliassa sallitun käytön huomioon ottamiseksi. Koska kuluttajansuoja säilyy korkeatasoisena, on aiheellista vahvistaa kyseiseksi jäämien enimmäismääräksi 0,5 mg/kg.

(10) Kaikkien muiden hakemusten osalta elintarviketurvallisuusviranomainen katsoi, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien ja tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti (ADI) tai akuutin altistumisen viiteannos (ARfD) olisivat vaarassa ylittyä.

(11) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(12) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(13) Sen vuoksi asetusta (EY) N:o 396/2005 olisi muutettava.

(14) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu säännösten mukaisesti ennen jäämien enimmäismäärien muuttamista ja joiden osalta tiedot osoittavat kuluttajansuojan säilyvän korkeatasoisena.

(15) Olisi sallittava kohtuullinen ajanjakso ennen kuin muutettuja jäämien enimmäismääriä aletaan soveltaa, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(16) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu säännösten mukaisesti ennen 17 päivänä lokakuuta 2014.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 17 päivänä lokakuuta 2014.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä maaliskuuta 2014. Komission puolesta Puheenjohtaja José Manuel BARROSO

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkossa osoitteessa http://www.efsa.europa.eu

Reasoned opinion of EFSA on the modification of the existing MRLs for fenarimol in various crops. EFSA Journal 2011; 9(9):2350 [32 pp.]. doi:10.2903/j.efsa.2011.2350.

Reasoned opinion on the modification of the existing MRLs for metaflumizone in various commodities. EFSA Journal 2013; 11(7):3316 [50 pp.]. doi:10.2903/j.efsa.2013.3316.

Reasoned opinion on the modification of the existing MRLs for teflubenzuron in various fruiting vegetables. EFSA Journal 2012; 10(3):2633 [27 pp.]. doi:10.2903/j.efsa.2012.2633.